Londonda sigirning tana hujayralaridan o‘stirilgan sun’iy go‘shtni tatib ko‘rishdi

ITAR-TASS xabar berishicha, o‘shbu sintetik go‘shtni Niderlandiyaning Maastrixt universiteti professori Mark Post yaratdi. U bir necha oy davomida laboratoriyada o‘lik sigirning tana hujayralaridan 20 mingta ingichka mushak tolalarini o‘stirishga muvaffaq bo‘ldi. Ushbu 140 grammlik sun’iy go‘shtni ishlab chiqarish 380 ming dollarga tushdi. Loyihaning moliyaviy hamkori Google internet-korporatsiyasining asoschilaridan biri Sergey Brin bo‘ldi. U tajriba uchun shaxsiy mablag‘idan 330 ming dollar ajratdi. Brinning aytishicha, u jonivorlarni himoya qilish tarafdori va shuning uchun bu tajribaning omadli yakunlanib, tezroq amalda qo‘llanilishini istaydi.

Xo‘sh, tajriba omadli yakunlandimi? Shu savolga javob topish uchun Londonda sun’iy go‘shtni tatib ko‘rish maqsadida matbuot anjumani o‘tkazildi. Ikki ko‘ngilli tanlab olindi va ularning har ikkalasi sintetik go‘shtdan tayyorlangan burgerlarni yeb ko‘rdi. Ko‘ngillilar deyarli bir xil to‘xtamga keldi. Ularning fikricha, kotletning mazasi “go‘shtning mazasiga yaqin”, biroq u tabiiy go‘sht kabi “sersuv emas”.
Sinovchilarning o‘rtacha baholariga qaramasdan, professor Post, sintetik go‘shtning kamchiliklarini tez orada yo‘qotib, 10-20 yil ichida uni do‘konlarda topish mumkin bo‘lishini aytmoqda.
Ta’kidlash joiz, Mark Post avval ham sun’iy go‘sht yetishtirish bilan shug‘ullangan. Ilk bor u sichqon go‘shti, undan keyin cho‘chqa go‘shtini yaratish ustida tajriba olib borgan.